[pic] | KUMMISSJONI TAL-KOMUNITAJIET EWROPEJ | Brussel 18.4.2007 KUMM(2007) 185 finali GREEN PAPER L-Aċċess tal-Pubbliku għal Dokumenti miżmuma mill-istituzzjonijiet tal-Komunità Ewropea Reviżjoni GREEN PAPER L-Aċċess tal-Pubbliku għal Dokumenti miżmuma mill-istituzzjonijiet tal-Komunità Ewropea Reviżjoni INTRODUZZJONI Matul dawn l-aħħar ħmistax-il sena, l-istituzzjonijiet ta' l-Unjoni Ewropea gradwalment infetħu iktar għall-pubbliku. Il-prinċipju ta' l-aċċess miftuħ kien introdott mit-Trattat ta' Maastricht fl-1991, b'ħarsa lejn it-tisħiħ tan-natura demokratika ta' l-istituzzjonijiet. Sussegwentement il-Kunsill u l-Kummissjoni adottaw Kodiċi ta' Kondotta dwar l-aċċes tal-pubbliku bħala parti addizzjonali u essenzjali mill-politika tagħhom dwar l-informazzjoni u l-komunikazzjoni. Fl-1996, id-dritt ta' l-aċċess tal-pubbliku ġie mnaqqax fl-Artiklu 255 tat-Trattat li jistabbilixxi l-Komunità Ewropea, kif emendat mit-Trattat ta' Amsterdam. Ir-Regolament (KE) Nru 1049/2001[1] idaħħal fis-seħħ id-dritt taċ-ċittadini li jiksbu dokumenti tal-Parlament Ewropew, tal-Kunsill u tal-Kummissjoni. Ir-Regolament, li sar applikabbli fit-3 ta' Diċembru 2001, wassal għal żieda għolja u sostnuta fit-talbiet ta' l-aċċess għal dokumenti, kif juru r-rapporti annwali ppubblikati mit-tliet istituzzjonijiet[2]. F'Jannar ta' l-2004 l-Kummissjoni ppubblikat rapport dwar l-implimentazzjoni tar-Regolament, li ta l-ewwel ħarsa ġenerali dwar kif is-sistema ta' l-UE ta' l-aċċess għad-dokumenti taħdem fil-prattika[3]. Ħareġ fid-deher li n-numru ta' talbiet għall-aċċess kien qed jikber b'madwar 50% kull sena. Billi medja ta' żewġ terzi mit-talbiet intlaqgħu, ir-Regolament fetaħ beraħ għall-pubbliku numru ta' dokumenti li preċedentement ma kinux ippubblikati. Minn naħa l-oħra, l-eċċezzjonijiet stabbiliti fir-Regolament pprovdew il-protezzjoni xierqa ta' l-interessi leġittimi. Allavolja l-implimentazzjoni ta' dan ir-Regolament kienet ta' piż fuq l-istituzzjonijiet, il-konklużjoni ġenerali kienet li din irnexxiet b'mod tajjeb ħafna. Għalhekk il-Kummissjoni kkunsidrat li ma kienet teżisti l-ebda ħtieġa għal emendi tar-Regolament f'qasir żmien, iżda li seta' jsir titjib mingħajr tibdil fil-leġiżlazzjoni. Mill-ewwel evalwazzjoni għaddew tliet snin, li matulhom inkisbet iktar esperjenza, ġiet żviluppata każisitika u numru ta' ilmenti ġew solvuti mill-Ombudsman Ewropew. Barra minn hekk, il-Parlament Ewropew u l-Kunsill adottaw Regolament ġdid li japplika l-Konvenzjoni ta' Aarhus[4] fuq l-istituzzjonijiet u l-entitajiet tal-Komunità Ewropea, li ser iħalli impatt fuq l-aċċess għad-dokumenti li jinkludu informazzjoni ambjentali. Għal dawn ir-raġunijiet, jidher li dan hu l-aħjar żmien sabiex issir valutazzjoni dwar jekk ir-Regolament jeħtieġx jiġi emendat. Għalhekk, il-Kummissjoni iddeċidiet, fid-9 ta' Novembru 2005, li tniedi "Inizjattiva Ewropea dwar it-Trasparenza"[5] li tinkludi reviżjoni tar-Regolament 1049/2001 bħala parti mill-isforzi favur iktar aċċess miftuħ. F'Regolament adottat fl-4 ta' April 2006, il-Parlament Ewropew għamel sejħa sabiex il-Kummissjoni tressaq proposti għall-emenda ta' dan ir-Regolament[6]. Id-dritt ta' l-aċċess għad-dokumenti huwa aspett wieħed minn politika ta' aċċess miftuħ u jeħtieġ li r-Regolament jitpoġġa fl-isfond tal-politika ta' l-informazzjoni u l-komunikazzjoni ta' l-istituzzjonijiet. F'dan l-isfond, il-politika l-ġdida dwar laqgħat miftuħa fil-Kunsill hija ta' sinifikat partikolari. Fid-dokument attwali ta' konsultazzjoni, il-Kummissjoni l-ewwel tivvaluta r-regoli eżistenti li jikkontrollaw id-dritt għall-aċċess tal-pubbliku għad-dokumenti u l-implimentazzjoni tagħhom, imbagħad tagħti deskrizzjoni ġenerali ta' xi għażliet għat-titjib tal-leġiżlazzjoni u ta' miżuri prattiċi mmirati lejn l-għoti ta' aċċess aħjar għad-dokumenti ta' l-istituzzjonijiet. Il-pubbliku huwa mistieden sabiex jikkummenta dwar is-sistema għall-kisba ta' aċċess għad-dokumenti ta' l-istituzzjonijiet Ewropej kif ukoll sabiex jagħti r-reazzjonijiet tiegħu dwar l-għażliet stabbiliti f'din il-Karta. Permezz tal-kwestjonarju, l-Kummissjoni qed tfittex li ssir taf il-fehmiet taċ-ċittadini, inklużi l-organizzazzjonijiet mis-soċjetà ċivili, l-operaturi ekonomiċi, l-awtoritajiet pubbliċi kif ukoll ta' organizzazzjonijiet oħrajn li għandhom interess fl-affarijiet Ewropej. Il-konsultazzjoni pubblika tibda bil-pubblikazzjoni ta' din il-Green Paper u ser tkun ta' tliet xhur. Il-Kummissjoni bi ħsiebha tanalizza attentament ir-rispons li tiriċievi, u ser tippubblika rapport li jiġbor fil-qosor ir-riżultat tal-konsultazzjoni pubblika filwaqt li jagħti deskrizzjoni ġenerali ta' l-azzjoni ta' segwitu. Fuq il-bażi ta' dan ir-rapport, il-Kummissjoni ser tressaq proposti għall-emenda tar-Regolament 1049/2001. L-iskeda ta' żmien mistennija hi kif ġej: Konsultazzjoni pubblika: Rapport dwar ir-riżultat: Proposti għall-emenda tar-Regolament | Minn nofs April sa nofs Lulju 2007 Settembru 2007 Ottubru 2007. | L-EWWEL PARTI: L-APPLIKAZZJONI TAR-REGOLI EżISTENTI DWAR L-AċċESS TAL-PUBBLIKU | - 1. IMPLIMENTAZZJONI TAR-REGOLAMENT L-istatistiċi juru li, b'mod ġenerali, il-Kunsill u l-Kummissjoni japprovaw tnejn minn kull tliet applikazzjonijiet għall-aċċess. Il-Parlament japprova iktar minn 80 fil-mija tat-talbiet li jirċievi, l-iktar minħabba fin-natura pubbika tal-proċeduri tiegħu. Kien hemm żieda kostanti fin-numru inizjali ta' talbiet għall-aċċess imressqa quddiem il-Parlament u l-Kummissjoni. In-numru ta' talbiet imressqa quddiem il-Kunsill għadu stabbli, l-iktar minħabba n-numru dejjem jikber ta' dokumenti li huma direttament disponibbli fuq ir-reġistru tal-Kunsill. Minn naħa l-oħra n-numru ta' talbiet ta' konferma (jiġifieri applikazzjonijiet li jitolbu li l-istituzzjonijiet jikkunsidraw mill-ġdid ir-rifjut ta' l-aċċess għal-pubbliku) baqa' bejn wieħed u ieħor stabbli[7]. Globalment, 4% biss mit-talbiet kollha inizjali mressqa quddiem it-tliet istituzzjonijiet wasslu għal talbiet ta' konferma. L-applikazzjonijiet lill-Qorti u l-ilmenti quddiem l-Ombudsman Ewropew kienu jirrapreżentaw biss parti żgħira ħafna minn numru totali tat-talbiet indirizzati. F'dan il-kuntest, ir-rapport dwar l-implimentazzjoni tar-Regolament, ippubblikat fit-30 ta' Jannar 2004 kkonkluda li r-regoli dwar l-aċċess għall-pubbliku kienu jiffunzjonaw b'mod sodisfaċenti ħafna. Esperjenza reċenti għandha t-tendenza li tikkonferma s-sejbiet ta' dan ir-rapport, partikolarment fir-rigward ta' proċeduri leġiżlattivi u l-espansjoni tal-provvediment proattiv ta' informazzjoni mill-istituzzjonijiet. . Madankollu, hemm lok għal iktar ċarezza f'dak li għandu x'jaqsam mad-dritt ġenerali ta' l-aċċess meta applikat flimkien ma' interessi ta' bilanċ li jinħolqu fir-rigward ta' ħidma relatata ma' xi każi, bħal ma hi l-protezzjoni ta' l-informazzjoni u d-drittijiet speċifiċi ta' l-aċċess. 1.1. Il-benefiċjarji u t-tip ta' dokumenti li jintalbu - Allavolja iktar u iktar ċittadini qegħdin jużaw id-dritt tagħhom għall-aċċess , ħafna mit-talbiet qegħdin jitressqu minn speċjalisti fl-affarijiet ta' l-UE: operaturi ekonomiċi, uffiċċji legali, NGOs u d-dinja akkademika. - L-oqsma ewlenin ta' interess huma l-każijiet ta' kompetizzjoni [8], it-tassazzjoni, is-suq intern, l-ambjent, l-akkwist pubbliku (il-Kummissjoni) u l-Ġustizzja u s-Sigurtà (il-Kunsill). - Ħafna drabi l-applikazzjonijiet imressqa quddiem il-Kummissjoni huma marbuta ma' fajls speċifiċi kompluti jew mad-"dokumenti kollha" dwar suġġett partikolari, li jkunu jeħtieġu l-analiżi ta' numru kbir ta' dokumenti. - Ħafna talbiet għall-aċċess, partikolarment fost dawk imressqa quddiem il-Kummissjoni, huma marbuta mal-litigazzjoni ; xi applikanti jitolbu aċċess għal materjal li jista' jkun neċessarju sabiex jittressqu ilmenti jew biex jibdew proċedimenti quddiem qorti tal-ġustizzja. 1.2. Il-limitazzjonijiet fuq id-dritt ta' l-aċċess F'numru limitat ta' każijiet jiġu invokati xi eċċezzjonijiet. L-eċċezzjonijiet li jintużaw ta' spiss huma: Il-proċess tat-teħid tad-deċiżjonijiet | Il-KunsillIl-Kummissjoni | Spezzjonijiet u stħarriġ (eż. ksur, kartelli, kontrolli ta' amalgamazzjonijiet, għajnuniet mill-Istat, każijiet ta' difiża tan-negozju, investigazzjonijiet mill-uffiċċju ta' kontra l-frodi OLAF) | Il-Kummissjoni | l-interessi ta' partijiet terzi involuti fi proċeduri amministrattivi (interessi kummerċjali, protezzjoni tad-data) | Il-Kummissjoni Il-Parlament | 1.3. L-aċċess tal-pubbliku u l-protezzjoni tad- data Id-dritt ta' l-aċċess għal dokumenti u d-dritt ta' l-individwi fir-rigward tal-protezzjoni tad- data personali tagħhom huma t-tnejn li huma mnaqqxa fit-Trattat KE (Artikoli 255 u 286 rispettivament). Dawn ġew implimentati permezz ta' żewġ Regolamenti: Nru 45/2001 dwar il-protezzjoni tad- data [9] u n-Nru 1049/2001 dwar l-aċċess tal-pubbliku għal dokumenti. Minkejja dan, iż-żewġ drittijiet jistgħu jikkonfliġġu meta l-aċċess jintalab speċifikament għal informazzjoni relatata ma' individwu. Il-Kontrollur Ewropew għall-Protezzjoni tad- Data indirizza l-kwistjoni f'dokument ta' sfond, u pprovda gwida prattika utli għat-trattament ta' dawn it-talbiet[10]. Tliet każi li jikkonċernaw ir-rifjut minn naħa tal-Kummissjoni dwar l-iżvelar ta' data personali huma attwalment pendenti quddiem il-Qorti tal-Prim'Istanza[11]. Żewġ każi pendenti oħra jindirizzaw, fost l-oħrajn, il-kwistjoni tal-protezzjoni tad- data [12]. 1.4. Drittijiet speċifiċi u ġenerali ta' l- aċċess L-iskop tar-Regolament 1049/2001 huwa li jippermetti lill-pubbliku l-iktar aċċess wiesa' possibbli għal dokumenti miżmuma mill-istituzzjonijiet Komunitarji. Regoli speċifiċi jagħtu d-dritt privileġġat lill-partijiet involuti fi proċeduri partikolari sabiex ikollhom aċċess għad-dokumenti relevanti li ma jistgħux jiġu żvelati lill-pubbliku. Skond dawn ir-regoli, l-aċċess huwa spiss soġġett għal kundizzjonijiet u proċeduri partikolari, li flimkien iwasslu għal bilanċ delikat bejn id-drittijiet tad-difiża u l-ħtieġa tal-protezzjoni ta' l-effettività tal-proċeduri. Ir-relazzjoni bejn l-aċċess tal-pubbliku u l-aċċess privileġġat jista' jiġi ċċarat sabiex jiġu evitati inkonsistenzi. 1.5. Il-forniment attiv ta' l-informazzjoni Ir-reġistri pubbliċi jippermettu liċ-ċittadini sabiex jidentifikaw dokumenti li jistgħu jkunu ta' interess u biex effettivament jeżerċitaw id-dritt tagħhom ta' l-aċċess. Fejn dokumenti jistgħu jsiru aċċessibbli għall-pubbliku, l-istituzzjonijiet jagħmlu dan direttament permezz ta' l-Internet. Jeżisti lok għal titjib fir-rigward ta': - l-iskop tar-reġistri, partikolarment dawk tal-Kummissjoni; - in-numru ta' dokumenti jew l-ammont ta' informazzjoni direttament aċċessibbli għall-pubbliku; - sistemi ta' informazzjoni elettronika li jkunu faċli biex jintużaw. Il-Parlament, il-Kunsill u l-Kummissjoni diġà qed ifittxu modi kif jistgħu jtejbu t-tixrid ta' l-informazzjoni permezz ta' l-Internet. Dan it-titjib jista' jinkiseb mingħajr ebda emenda fuq il-leġiżlazzjoni. 2. IL-KAżISITIKA DWAR IR-REGOLAMENT 1049/2001 Anke jekk in-numru ta' każi quddiem il-Qorti tal-Prim'Istanza huwa limitat ħafna meta mqabbel man-numru ta' talbiet għall-aċċess, il-Qorti, f'serje ta' sentenzi reċenti, iċċarat id-dispożizzjonijiet ta' dan ir-Regolament u b'mod partikolari l-iskop ta' xi eċċezzjonijiet għad-dritt ta' l-aċċess. Dan ikkontribwixxa b'mod sinifikanti għat-titjib ta' l-implimentazzjoni tar-regoli eżistenti. L-inkorporazzjoni ta' każisitika stabbilita f'test legali ġdid ser tipprovdi iktar ċarezza legali għaċ-ċittadini u gwida aħjar għall-istituzzjonijiet meta jittrattaw talbiet għall-aċċess. 2.1. Il-karatteristiċi ġenerali tar-Regolament Il-Qorti tal-Prima Istanza ddikjarat b'mod ċar li l-għan ta' dan ir-Regolament huwa li jiżgura li kull persuna jkollha aċċess għal dokumenti pubbliċi. L-interess speċifiku ta' persuna fil-kisba ta' l-aċċess għal dokument, eż. għall-għan tad-difiża ta' pożizzjoni f'litigazzjoni, mhux relevanti fir-rigward tad-deċiżjoni jekk jiġix żvelat id-dokument meta l-istituzzjoni tapplika l-eċċezzjonijiet mandatorji skond l-Artikolu 4(1) (a) jew meta Stat Membru jopponi l-iżvelar skond l-Artikolu 4(5)[13]. F'sentenza reċenti, il-Qorti tal-Prima Istanza iddeċidiet li hija timxi ma' l-Artikolu 6(1) tar-Regolament, fejn applikant mhux obbligat jistqarr ir-raġunijiet għall-applikazzjoni, li talba għall-aċċess għandha tiġi ttrattata irrispettivament mill-persuna li tkun għamlet l-applikazzjoni[14]. Fl-istess sentenza, il-Qorti stqarret li d-dritt ta' difiża ta' applikant f'każ huwa ta' natura privata. Għalhekk, fl-iżvelar ta' dokument ma tistax tikkostitwixxi l-interess prijoritarju tal-pubbliku[15]. 2.2. Kwistjonijiet proċedurali 2.2.1. Il-ħtieġa li titwettaq analiżi konkreta tad-dokumenti li għalihom jintalab aċċess Ir-rifjut li jingħata aċċess għad-dokumenti għandu, fil-prinċipju, ikun ibbażat fuq analiżi konkreta sabiex issir valutazzjoni tal-limitu safejn hi applikabbli l-eċċezzjoni għad-dritt ta' l-aċċess u l-possibbiltà li jingħata aċċess parzjali. Madankollu, din l-analiżi tista' ma tkunx neċessarja fejn, minħabba ċ-ċirkostanzi partikolari tal-każ individwali, ikun ovvju li l-aċċess għandu jiġi miċħud jew, minn naħa l-oħra, jingħata[16]. 2.2.2. It-trattament ta' talbiet voluminużi Skond il-każistika msemmija fil-paragrafu preċedenti, is-sempliċi fatt li applikazzjoni għall-aċċess tikkonċerna numru kbir ta' dokumenti ma teħlisx lill-istituzzjonijiet mill-obbligu li jwettqu analiżi konkreta tad-dokumenti. Fl-istess sentenza, il-Qorti indikat li f'każi eċċezzjonali, fejn il-piż amministrattiv involut għal analizi konkreta u individwali tad-dokumenti tiżboq dak li raġonevolment ikun qed jintalab, deroga għall-obbligu għall-analiżi tad-dokumenti hija permissibbli. Madankollu, l-istituzzjonijiet għandhom jinvestigaw l-għażliet konċepibbli l-oħrajn kollha sabiex jillimitaw il-piż tal-ħidma, filwaqt li jilqgħu mill-inqas parti mit-talba ta' l-applikant[17]. 2.3. Il-kjarifika ta' l-eċċezzjonijiet 2.3.1. Il-protezzjoni tal-parir legali - l-Artikolu 4(2) it-tieni inċiż Il-Qorti tal-Prima Istanza stabbiliet li l-eċċezzjoni mmirata għall-protezzjoni tal-"parir legali, stabbilita fl-Artikolu 4(2), it-tieni inċiż tar-Regolament, tapplika għal kwalunkwe parir legali mogħti mis-Servizz Legali ta' l-istituzzjonijiet u mhix limitata għall-parir mogħti waqt il-litigazzjoni. Madankollu, bħal ma jiġri fil-każ ta' dokumenti oħrajn marbuta ma' interessi mħarsa, iċ-ċaħda għall-iżvelar ta' dokument li jkun jinkludi opinjoni legali għandha tiġi bbażata fuq analiżi konkreta u individwali[18]. Appell quddiem il-Qorti tal-Ġustizzja għal din is-sentenza huwa pendenti. 2.3.2. Il-protezzjoni ta' l-investigazzjonijiet- l-Artikolu 4(2) it-tielet inċiż Il-Qorti tal-Prima Istanza ċċarat il-fatt li ċerti tipi ta' dokumenti marbuta ma' investigazzjonijiet pendenti huma koperti mill-għan ta' dawn l-investigazzjonijiet. Fir-rigward ta' proċedimenti ta' ksur, il-Qorti stqarret li l-Istati Membri huma intitolati li jistennew li l-Kummissjoni tiggarantixxi l-kunfidenzjalità matul l-investigazzjonijiet li tista' twassal għal proċedimenti ta' ksur. Dan ir-rekwiżit tal-kunfidenzjalità jibqa' saħansitra wara li l-kwistjoni titressaq quddiem il-Qorti tal-Ġustizzja[19]. Fi żmien iktar reċenti, il-Qorti tal-Prima Istanza indikat li azzjonijiet ta' investigazzjoni jew spezzjoni jibqgħu koperti mill-eċċezzjoni bbażata fuq il-protezzjoni ta' l-ispezzjonijiet, investigazzjonijiet u verifiki sakemm l-investigazzjonijiet jew l-ispezzjonijiet jitkomplew, anke jekk investigazzjoni jew spezzjoni partikolari li tkun tat lok għar-rapport li għalih ikun qed jintalab aċċess titlesta. Madankollu, il-possibbiltà li jingħata aċċess għal dawn id-dokumenti tista' ma tkunx tiddependi fuq ċirkostanza inċerta, ġejjiena u possibbilment distanti[20]. L-applikazzjoni konkreta ta' dawn il-prinċipjji tista' tirrekjedi kjarifika. 2.3.3. L-abbiltà ta' l-Istati Membri li jopponu l-iżvelar ta' dokumenti li joriġinaw minnhom – l-Artikolu 4(5) tar-Regolament Id-dikjarazzjoni Nru 35 mehmuża ma' l-Att Finali tat-Trattat ta' Amsterdam tipprevedi li Stat Membru jista' jitlob lill-Kummissjoni jew lill-Kunsill sabiex ma jikkomunikawx dokument li joriġina minn dak l-Istat lil partijiet terzi jekk ma jkunx intlaħaq ftehim preċedenti. Din id-Dikjarazzjoni hija riflessa fl-Artikolu 4(5) tar-Regolament. Il-Qorti tal-Prima Istanza stqarret li, fejn Stat Membru jitlob sabiex dokument ma jiġix żvelat, l-applikazzjoni ta' l-aċċess għal dak id-dokument hija kkontrollata mid-dispożizzjonijiet nazzjonali relevanti u mhux mir-Regolament[21]. B'konformità mal-każistika, l-istituzzjonijiet ser jikkonsultaw dejjem ma' l-awtoritajiet ta' l-Istat Membru meta jirċievu talba ta' aċċess għal dokument li joriġina minn dak l-Istat Membru. Madankollu, għandu jiġi nnotat li s-sentenza fil-każ T-168/02, Internationaler Tierschutz-Fonds GmbH kontra l-Kummissjoni, qiegħda fi stadju ta' appell fil-Qorti tal-Ġustizzja. 2.3.4. Il-relazzjoni bejn ir-Regolament u r-regoli speċifiċi dwar il-kunfidenzjalità F'żewġ sentenzi l-Qorti tal-Prim Istanza ddeċidiet li s-segretezza tal-proċedimenti tal-bordijiet ta' l-għażla, stabbilita fl-Artikolu 6 ta' l-Anness III tar-Regolamenti tal-Persunal, għandha tiġi kkunsidrata bħala lex specialis li tidderoga mir-regoli ġenerali dwar l-aċċess għad-dokumenti[22]. S'issa, dan ir-raġunament ma ġiex estiż għal oqsma oħra, fejn jeżistu regoli speċifiċi dwar il-kunfidenzjalità. Barra minn hekk, is-segretezza tal-proċedimenti ta' entità ma tfissirx li d-dokumenti stabbiliti jew ikkunsidrati minn din l-entità huma koperti mill-istess segretezza. Madankollu, teżisti l-ħtieġa għal kjarifika bejn is-sistema ġenerali dwar l-aċċess tal-pubbliku għal dokumenti u r-regoli speċifiċi stabbiliti mill-leġiżlatur Komunitarju sabiex jiżgura l-effettività operattiva ta' ċerti setgħat ta' ġbir ta' informazzjoni li huma essenzjali għall-proċedimenti in kwistjoni. 2.3.5. It-trasparenza u l-obbligu tas-segretezza professjonali Il-prinċipju tat-trasparenza stabbilit fl-Artikolu 255 tat-Trattat KE huwa bbilanċjat mill-obbligu tas-segretezza professjonali stipulata fl-Artikolu 287, li hija espliċitament imsemmija f'diversi atti ta' leġiżlazzjoni sekondarja. Huwa ta' importanza partikolari fil-politika tal-kompetizzjoni, fejn il-Kummissjoni żżomm l-informazzjoni mogħtija jew miksuba mill-intrapriżi, iżda wkoll fil-każi tad-difiża tan-negozju[23] u fl-akkwist pubbliku. L-Artikolu 28 tar-Regolament 1/2003 jistipula li l-informazzjoni miġbura permezz ta' spezzjonijiet u investigazzjonijiet jew miksuba minn talba għall-informazzjoni għandha tintuża biss għall-għan li tkun ġiet miksuba u m'għandha tiġi żvelata l-ebda informazzjoni koperta mill-obbligu tas-segretezza professjonali. Filwaqt li la l-Artikolu 287 tat-Trattat KE u lanqas l-Artikolu 28 tar-Regolament 1/2003 ma espliċitament jindikaw liema tip ta' informazzjoni hija koperta minn dan l-obbligu, il-Qorti tal-Prima Istanza diġà ċċarat il-kunċett ta' 'sigrieti kummerċjali', meta stqarret li dan jikkonċerna informazzjoni li mhux biss jekk tiġi żvelata lill-pubbliku, iżda s-sempliċi trażmissjoni lil persuna oħra barra minn dik li tkun pprovdiet l-informazzjoni, tista' tkun ta' dannu għall-interessi ta' din ta' l-aħħar.[24] Madankollu, l-obbligu tas-segretezza professjonali tista' timpedixxi l-iżvelar lill-pubbliku ta' informazzjoni li ma teħtieġx il-protezzjoni speċjali li tingħata lis-sigrieti professjonali Dawn il-kwistjonijiet jistgħu jitolbu kjarifika ulterjuri. 3. ŻVILUPPI ULTERJURI 3.1. L-applikazzjoni tal-Konvenzjoni ta' fuq l-istituzzjonijiet u l-entitajiet Komunitarji Fis-6 ta' Settembru 2006, il-Parlament u l-Kunsill adottaw ir-Reglament 1367/2006 dwar l-applikazzjoni tad-dispożizzjonijiet tal-Konvenzjoni ta' Århus dwar l-Aċċess għall-Informazzjoni, il-Parteċipazzjoni Pubblika fit-Teħid tad-Deċiżjonijiet u l-Aċċess għall-Ġustizzja fi Kwistjonijiet Ambjentali għall-istituzzjonijiet u l-entitajiet Komunitarji[25]. Dan ir-Regolament ser jidħol fis-seħħ fit-28 ta' Ġunju 2007. Dan ir-Regolament ġdid ikopri l-aspetti diversi ta' l-involviment taċ-ċittadini fil-politika ambjentali: - l-aċċess ta' l-informazzjoni meta din tintalab - it-tixrid attiv ta' l-informazzjoni - il-konsultazzjoni dwar pjanijiet u programmi - id-dritt li tintalab reviżjoni amministrattiva ta' deċiżjoni jew dwar in-nuqqas ta' deċiżjoni. Fl-isfond ta' din il-Karta, jistgħu jiġu kkunsidrati biss id-dispożizzjonijiet dwar l-aċċess ta' l-informazzjoni meta dawn jintalbu. Ir-Regolament 1049/2001 jistipula sistema ġenerali dwar l-aċċess għad-dokumenti. Minħabba li l-bażi legali huwa l-Artikolu 255 tat-Trattat KE, ir-Regolament 1049/2001 japplika biss għall-Parlament, għall-Kunsill u għall-Kummissjoni u, permezz ta' estensjoni, għall-Aġenziji Komunitarji. Minn naħa l-oħra, id-dispożizzjonijiet tar-Regolament 1367/2006 dwar l-aċċess għall-informazzjoni ambjentali japplikaw għall-istituzzjonijiet u l-entitajiet Komunitarji kollha. Ir-Regolament 1049/2001, ir-Regolament il-ġdid 1367/2006 u r-regoli volontarji dwar l-aċċess adottati mill-istituzzjonijiet u l-entitajiet l-oħrajn ser jikkoinċidu sa ċertu punt. Għandu jiġi nnotat li l-eċċezzjonijiet għad-dritt ta' l-aċċess stipulati fiż-żewġ regolamenti ma jikkoinċidux kompletament. Fir-rigward ta' l-iskop u l-benefiċjarji, is-sitwazzjoni tista' tiġi rrapreżentata kif ġej: L-iskop u l-benefiċjarji | Il-qafas legali | L-istituzzjonijiet u l-entitajiet koperti | Iċ-ċittadini u r-residenti ta' l-UE | Kwalunkwe persuna naturali jew legali | Ir-Regolamenti 1049/2001 +1367/2006 | Il-ParlamentIl-KunsillIl-KummissjoniL-Aġenziji | Kwalunkwe dokument | Ir-regoli volontarji+ Ir-Regolament 1367/2006 | Il-Qorti ta' l-Awdituri Il-Bank Ċentrali Ewropew Il-Bank Ewropew ta' l-Investiment Il-Kumitat Ekonomiku u Soċjali EwropewIl-Kumitat tar-Reġjuni L-Ombudsman Ewropew | Kwalunkwe dokument | Informazzjoni ambjentali biss | Ir-Regolament 1367/2006 | Data Ewropea Il-Kontrollur tal-Protezzjoni Il-Qorti tal-Ġustizzja(ħlief meta jaġixxi f'kapaċità ġuridika) | Informazzjoni ambjentali biss | 3.2. It-Traspatenza tal-laqgħat tal-Kunsill Il-Kunsill Ewropew, fil-laqgħat tiegħu tal-15 u s-16 ta' Ġunju 2006, enfasizza l-importanza li ċ-ċittadini jitħallew jieħdu fehma diretta ta' l-attivitajiet ta' l-UE, notevolment permezz taż-żieda ulterjuri tat-trasparenza. Fil-5 ta' Settembru 2006, il-Kunsill emenda r-regoli proċedurali tiegħu sabiex jimplimenta din il-politika l-ġdida. Skond dawn il-miżuri l-ġodda, id-deliberazzjonijiet u d-dibattiti pubbliċi tal-Kunsill ser jixxandru fuq l-Internet fl-ilsna uffiċjali kollha ta' l-UE. L-aċċess miftuħ tal-Kunsill imur lilhinn mill-iskop ta' l-Artikolu 255 tat-Trattat KE u tar-Regolament 1049/2001. Madankollu, il-fatt li l-laqgħat jinżammu fil-pubbliku ser iħalli impatt fuq l-iżvelar tad-dokumenti ttrattati f'dawn il-laqgħat. IT-TIENI PARTI: L-GħAżLIET GħAT-TITJIB TAR-REGOLI TA' L-AċċESS | 4. EVALWAZZJONI GLOBALI Wara li tiġi kkunsidrata l-esperjenza miksuba bl-implimentazzjoni tar-Regolament 1049/2001, il-każistika tal-Qorti tal-Prima Istanza u tal-Qorti tal-Ġustizzja u l-iżviluppi reċenti fir-rigward tat-trasparenza fl-istituzzjonijiet Ewropej, huwa xieraq li jiġu kkunsidrati emendi fuq is-sistema ta' l-aċċess tal-pubbliku għal dokumenti, bil-ħsieb li: - jittejjeb l-aċċess għar-reġistri u l-aċċess dirett għad-dokumenti. - il-pubbliku ġenerali jiġi infurmat aħjar dwar l-attivitajiet ta' l-istituzzjonijiet Ewropej; - il-kjarifika tal-qafas legali; - jintlaħaq l-aħjar bilanċ bejn id-dritt tal-pubbliku għall-għarfien u l-protezzjoni ta' interessi leġittimi pubbliċi u privati. 5. POLITIKA IKTAR ATTIVA TA' TIXRID 5.1. It-trasparenza fil-proċess leġiżlattiv L-għan ewlieni tal-liġijiet dwar il-libertà ta' l-informazzjoni huwa li ċ-ċittadini jitħallew jipparteċipaw iktar mill-qrib fit-teħid demoktraiku tad-deċiżjonijiet. Għalhekk, l-ewwel prijorità fir-rigward ta' l-implimentazzjoni tar-Regolament 1049/2001 kienet li l-proċess leġiżlattiv ta' l-istituzzjonijiet ta' l-UE jsir iktar trasparenti u iktar aċċessibbli għall pubbliku ġenerali. Ir-reġistri pubbliċi tat-tliet istituzzjonijiet ġeneralment jiġbru fihom referenzi għal dokumenti stabbiliti u skambji bejn l-istituzzjonijiet fil-qafas tal-leġiżlazzjoni ta' l-UE. Bosta minn dawn id-dokumenti huma aċċessibbli fit-test sħiħ tagħhom. Din il-prattika hija konsistenti ma' l-Artikolu 12 tar-Regolament 1049/2001, li jistipula li l-istituzzjonijiet "għandhom, kemm jista' jkun possibbli, jagħmlu d-dokumenti direttament aċċessibbli għall-pubbliku", partikolarment "dokumenti leġiżlattivi". Billi d-definizzjoni ta' "dokumenti leġiżlattivi" fl-Artikolu 12 tar-Regolament mhix daqstant preċiża, ir-Regolament jista' jiġi emendat sabiex jiddefinixxi liema tipi ta' dokumenti jagħmlu parti mill-proċess leġiżlattiv u fil-prinċipju għandhom ikunu direttament aċċessibbli b'mod sħiħ u f'liema stajdu tal-proċedura. Huwa diġà previst li sit EUR-LEX ser ikopri iktar dokumenti leġiżlattivi preparatorji. Minn naħa l-oħra, l-informazzjoni disponibbli mhix dejjem aċċessibbli għaċ-ċittadini. Attwalment, il-Parlament, il-Kunsill u l-Kummissjoni qed jistħarrġu kif jistgħu jagħtu aċċess eħfef għal dokumenti leġiżlattivi. 5.2. It-tixrid attiv f'oqsma oħra L-istituzzjonijiet ixerrdu ammonti kbar ta' informazzjoni minn fuq il-websajts tagħhom. L-istqarrijiet ta' l-istampa, li jispjegaw kwistjonijiet kumplessi u tekniċi f'lingwaġġ sempliċi, huma sorsi prezzjużi ta' informazzjoni għall-pubbliku ġenerali. Il-biċċa l-kbira tat-tixrid huwa volontarju. Madankollu, ir-Regolament il-ġdid li japplika l-Konvenzjoni ta' Århus fuq l-istituzzjonijiet u l-entitajiet tal-KE jiġbor fih dispożizzjonijiet dwar it-tixrid attiv ta' l-informazzjoni ambjentali[26]. L-istituzzjonijiet jistgħu jiżviluppaw politika iktar sistematika sabiex id-dokumenti jkunu direttament aċċessibli għall-pubbliku bl-iktar mod faċli biex jintuża. Din tkun titlob riżorsi umani u finanzjarji addizzjonali fir-rigward tal-ġestjoni tal-fluss tax-xogħol u ta' databases u websajts. Minn naħa l-oħra, hekk kif tissuġġerixxi l-esperjenza tal-Kunsill, din għandha tnaqqas in-numru ta' talbiet ta' aċċess jew, għallinqas, twassal sabiex it-trattament tat-talbiet ikun ta' inqas piż. Il-websajts ewlenin operati mill-istituzzjonijiet huma: EUR-LEX (Liġi ta' l-UE):http://eur-lex.europa.eu/en/index.htm Leġiżlazzjoni fi tħejjija:http://ec.europa.eu/prelex/apcnet.cfm?CL=en Osservatorju leġiżlattiv tal-PE:http://www.europarl.europa.eu/oeil/ Reġistru ta' dokumenti tal-Parlament Ewropew:http://www.europarl.europa.eu/registre/recherche/RechercheSimplifiee.cfm?langue=EN Reġistru ta' dokumenti tal-Kunsill:http://www.consilium.europa.eu/cms3_applications/showPage.asp?lang=en&id=549&mode=g&name= Reġistru ta' dokumenti tal-Kummissjoni:http://ec.europa.eu/transparency/regdoc/registre.cfm?CL=en&testjs=1 Reġistru dwar il-komitoloġija:http://ec.europa.eu/transparency/regcomitology/registre.cfm?CL=en L-Ewwel Mistoqsija: Tikkwalifika l-informazzjoni mogħtija permezz ta' reġistri fuq il-websajts ta' l-istituzzjonijiet bħala | A | komprensiva u faċli biex taċċessaha? | B | komprensiva iżda diffiċli biex issibha? | C | faċli biex taċċessaha iżda mhix biżżejjed fir-rigward tal-kopertura? | D | mhix biżżejjed u diffiċli biex taċċessaha? | Kummenti oħrajn dwar ir-reġistri u l-websajts: | It-Tieni Mistoqsija: Għandha tiġi enfasizzata ikar il-promozzjoni attiva tat-tixrid ta' l-informazzjoni, possibbilment iffokata fuq oqsma speċifiċi ta' interess partikolari? | IVA | LE | L-ebda opinjoni | Spjegazzjoni u kummenti | 6. L-INTEGRAZZJONI TAR-REGOLI DWAR L-AċċESS GħALL-INFORMAZZJONI AMBJENTALI FIS-SISTEMA ġENERALI TA' L-AċċESS GħAD-DOKUMENTI Kif imsemmi fit-taqsima 3,1, hemm xi differenzi bejn ir-Regolament u l-Konvenzjoni ta' Århus. Fir-rigward ta' l-aċċess għall-informazzjoni. il-Konvenzjoni fiha dispożizzjonijiet speċifiċi dwar it-tixrid attiv ta' informazzjoni ambjentali, li jmorru lilhinn mill-obbligu li tingħata l-informazzjoni meta tintalab. Il-koeżistenza tar-Regolament 1049/2001 u r-Regolament 1367/2006 tirriżulta f'żewġ sistemi prinċipalment konverġenti u koerenti, anke jekk fadal xi differenzi li jistgħu jwasslu għal interpretezzjonijiet diverġenti. Dawn id-differenzi jistgħu jiġu indirizzati, kemm billi titħaddem sistema speċifika li tikkontrolla d-dritt ta' l-aċċess għall-informazzjoni ambjentali jew billi ssir emenda tad-dispożizzjonijiet tar-Regolament 1049/2001 sabiex tiġi ċċarata l-kompatibbiltà tagħhom ma' dawk tar-Regolament 1367/2006, u b'hekk tinżamm sistema waħda ta' l-aċċess għall-informazzjoni ambjentali u informazzjoni oħra miżmuma mill-Parlament, mill-Kunsill u mill-Kummissjoni. It-tieni opinjoni tista' toħloq iktar ċarezza legali għaċ-ċittadin, għalkemm se jkun hemm sistemi differenti għall-istituzzjonijiet u l-entitajiet Komunitarji oħrajn. Sabiex tiġi stabbilita sistema waħda ta' aċċess, is-sistema ta' l-eċċezzjonijiet għad-dritt ta' l-aċċess stipulata fir-Regolament 1049/2001 għandha tiġi revista. Għandhom jiġu kkunsidrati l-punti li ġejjin. - L-interess pubbliku fit-tixrid u, partikolarment, il-fatt li l-informazzjoni mitluba marbuta hija ma' emissjonijiet fl-ambjent għandha tiġi kkunsidrata meta jiġu applikati l-eċċezzjonijiet. - Fejn id-dokumenti huma koperti mill-eċċezzjoni maħsuba għall-protezzjoni tal-politika finanzjarja, monetarja jew ekonomika tal-Komunità jew ta' Stat Membru [Artikolu 4(1) a, ir-raba' inċiż tar-Regolament 1049/2001], l-informazzjoni ambjentali f'dawn id-dokumenti għandha tiġi żvelata minkejja dan. - Eċezzjoni speċifika għandha tiżdied għall-protezzjoni ta' l-ambjent, li miegħu hija marbuta l-informazzjoni mitluba (bħall-postijiet tat-trobbija ta' speċi rari). - Billi l-Istati Membri huma marbutin mal-Konvenzjoni ta' Århus u mad-Direttiva dwar l-aċċess għall-informazzjoni ambjentali[27], jekk huma jopponu għall-iżvelar tad-dokumenti li skond il-liġi nazzjonali għandhom jiġu żvelati, ikunu qed imorru kontra dawn id-dispożizzjonijiet. Minn naħa l-oħra, ir-Regolament għandu jikkunisdra d-Dikjarazzjoni Nru 35 tat-Trattat ta' Amsterdam. L-Istati Membri li jopponu lill-istituzzjonijiet milli jiżvelaw dokumenti li joriġinaw minnhom jistgħu jintalbu jagħtu r-raġunijiet għall-pożizzjoni tagħhom, ibbażati fuq eċċezzjonijiet, skond ir-Regolament 1049/2001 jew fuq il-bażi tal-leġiżlazzjoni nazzjonali tagħhom. It-Tielet Mistoqsija: Sett uniku ta' regoli ta' l-aċċess għad-dokumenti, inkluża informazzjoni ambjentali, jipprovdi iktar ċarezza liċ-ċittadini? | IVA | LE | L-ebda opinjoni | Spjegazzjoni u kummenti | 7. INTERESSI TA' BILANċ 7.1. L-aċċess tal-pubbliku u l-protezzjoni ta' data personali Qabel jitfasslu d-dettalji tar-regoli prattiċi dwar it-trattamaent ta' talbiet ta' l-aċċess għal data personali, huwa rrakkomadant li wieħed jistenna l-każisitika dwar il-kunflitt bejn dawn iż-żewġ drittijiet[28]. Madankollu, fi ħdan il-qafas legali eżistenti, l-istituzzjonijiet jistgħu jiddefinixxu l-kriterji għall-iżvelar ta' data personali, ibbażati fuq il-prinċipji li ġejjin: - jeżisti interess pubbliku għall-iżvelar tad- data personali; dan jista' jkun il-każ fejn persuni huma uffiċjali pubbliċi li jaġixxu fil-kapaċità uffiċjali u l-informazzjoni li għandha tiġi żvelata tkun marbuta biss ma' l-eżerċitazzjoni tar-responsabbiltajiet uffiċjali tagħhom, sakemm ikun hemm raġunijiet speċifiċi għall-protezzjoni ta' l-identità tagħhom (eż. investigaturi); - huwa ovvju li l-iżvelar ma jaffettwax il-privatezza u l-integrità tal-persuna. Ir-Raba' Mistoqsija: Kif tista' tiġi ċċarata l-eċċezzjoni stipulata fl-Artikolu 4(1) (b) tar-Regolament 1049/2001 sabiex tiżgura protezzjoni xierqa ta' data personali? | A | L-għoti ta' aċċess parzjali għal dokumenti, mingħajr data personali, huwa mod sodisfaċenti għall-ksib ta' bilanċ bejn it-trasparenza u l-protezzjoni ta' data personali. | B | L-iżvelar ta' data personali għandha tiġi vvalutata dejjem skond il-kriterji stabbiliti fir-Regolament dwar il-protezzjoni ta' individwi fir-rigward ta' l-ipproċessar ta' data personali (ir-Regolament 45/2001). | C | Għandu jkun hemm kriterji dwar l-iżvelar ta' ċerti tipi ta' data personali fir-Regolament 1049/2001, fejn il-legalità ta' l-iżvelar tista' ma tiġix ivvalutata fuq il-bażi ta' każ b'każ skond ir-Regolament 45/2001. | Spjegazzjoni u kummenti | 7.2. L-aċċess tal-pubbliku u l-interessi kummerċjali u ekonomiċi It-Trattat tal-KE jilħaq bilanċ bejn il-prinċipju tat-trasparenza stabbilit mill-Artikolu 255 u l-obbligu tas-segretezza professjonali stipulata fl-Artikolu 287, li tikkonċerna informazzjoni partikolari dwar l-intrapriżi, ir-relazzjonijiet kummerċjali jew il-komponenti ta' l-infiq tagħhom. Il-bilanċ bejn it-trasparenza u s-segretezza professjonali hija speċjalment relevanti fir-rigward tal-Kummissjoni, li żżomm informazzjoni pprovduta jew miksuba minn partijiet privati fil-qafas ta' investigazzjonijiet ta' għajnuna mill-Istat, anti-trust, merġers, difiża tan-negozju jew każi ta' kontra l-frodi, kif ukoll fl-akkwist pubbliku u fil-proċeduri ta' aġġudikazzjoni ta' għotjiet. Il-protezzjoni xierqa ta' din l-informazzjoni hija kruċjali għall-kooperazzjoni tal-partijiet f'dawn il-proċeduri, u b'hekk għall-effettività ta' l-implimentazzjoni tal-politika Komunitarja kkonċernata.Għalhekk il-leġiżlaturi Komunitarji ħejjew regoli speċifiċi ta' l-aċċess fir-rigward ta' din l-informazzjoni. Dawn ir-regoli m'hemmx għalfejn jiġu applikati flimkien mar-Regolament u l-koerenza bejn it-tnejn li huma għandha tiġi żgurata. F'sentenza tat-30 ta' Mejju 2006[29] il-Qorti tal-Prima Istanza stabbiliet kriterji sabiex tiġi ddefinita t-tip ta' informazzjoni li taqa' taħt l-ambitu ta' l-obbligu tas-segretezza professjonali. B'konformità ma' din il-każisitika, ir-Regolament seta' jipprovdi li ma jista' jingħata l-ebda aċċess għal dokumenti li fihom informazzjoni, magħrufa minn numru limitat ta' persuni, u li l-iżvelar tagħha tista' tikkawża dannu serju fuq l-interessi leġittimi tal-persuna li tkun pprovdiet l-informazzjoni jew lil partijiet terzi. Dawn il-kriterji ħaqqhom kjarifika f'termini operattivi, b'kunsiderazzjoni lejn il-piż politiku fuq il-persuna legali jew naturali li tipprovdi l-informazzjoni, li trid tittieħed il-fehma tagħhom qabel kwalunkwe żvelar, kif ukoll ir-riskju inerenti li d-dannu serju potenzjali fuq interessi leġittimi diffiċilment jiġi vvalutat wara ċertu perjodu ta' żmien. Minn naħa l-oħra, skond ir-Regolament 1367/2006 li japplika d-dispożizzjoniet tal-Konvenzjoni ta' Århus, l-interess prijoritarju tal-pubbliku ser jitqies eżistenti fejn l-informazzjoni mitluba tkun fir-rigward ta' emissjonijiet fl-ambjent u l-eċċezzjoni tikkonċerna l-protezzjoni ta' interessi ekonomiċi. Każ partikolari huwa l-protezzjoni tal-propjetà intellettwali, fejn japplikaw ftehimiet internazzjonali. Il-Ħames Mistoqsija: Kif tista' tiġi ċċarata l-eċċezzjoni stipulata fl-Artikolu 4(2), l-ewwel inċiż tar-Regolament 1049/2001 sabiex tiżgura l-protezzjoni xierqa ta' l-interessi kummerċjali u ekonomiċi ta' partijiet terzi? | A | Is-sistema attwali, fejn fl-iżvelar ta' informazzjoni il-protezzjoni ta' l-interessi kummerċjali hija bbilanċjata fir-rigward ta' l-interessi pubbliċi, tilħaq bilanċ tajjeb. | B | Għandha tingħata iktar importanza lill-interess ta' l-iżvelar. | C | Ir-regoli attwali ma jħarsux biżżejjed l-interessi kummerċjali u ekonomiċi. | Spjegazzjoni u kummenti | 7.3. L-aċċess tal-pubbliku u l-amministrazzjoni tajba L-esperjenza wriet li t-trattament tat-talbiet tista' tkun ta' ċertu piż. Billi l-għan tar-Regolament 1049/2001 hu l-iżvelar ta' informazzjoni għall-interess pubbliku, l-istituzzjonijiet għandhom jibbilanċjaw l-interess ta' l-iżvelar kontra l-ammont tax-xogħol involut fit-trattament tat-talba. Sitwazzjoni fejn riżorsi importanti jiġu kkonċentrati fuq numru limitat ta' talbiet voluminużi, kumplessi jew li jkunu ta' piż ma tkunx fl-interess pubbliku. Għalhekk, jista' jkun utli li jiġu ddefiniti l-kriterji fir-rigward tal-proporzjonalità fit-talbiet ta' l-aċċess. Sabiex tiġi rrikonċiljata t-trasparenza mal-prinċipju ta' l-amministrazzjoni tajba, għandhom jiġu kkunsidrati l-parametri li ġejjin: - il-volum tad-dokumentazzjoni mitluba - id-definizzjoni tad-dokumenti miżmuma mill-istituzjonijiet - l-effett ta' l-intervalli ta' żmien fuq il-relevanza ta' l-eċċezzjonijiet. 7.3.1. Rikjesti eċċessivi Għall-kuntrarju ta' bosta sistemi nazzjonali li jikkontrollaw l-aċċess għal dokumenti jew informazzjoni, ir-Regolament 1049/2001 m'għandu l-ebda dispożizzjoni fir-rigward ta' talbiet eċċessivi jew mhux xierqa. Fil-prattika, l-analiżi konkreta tad-dokumenti ta' fajl sħiħ għall-għan ta' l-aċċess tal-pubbliku hija ta' piż eċċessiv meta mqabbla ma' l-utilità ta' dokumenti jew partijiet minnhom li jistgħu jiġu żvelati. Fit-trattament ta' talba partikolarment voluminuża jew kumplessa, l-istituzzjonijiet jistgħu biss jestendu l-limitu taż-żmien għal tweġiba bi 15-il ġurnata jew jistgħu jikkonsultaw informalment ma' l-applikant għas-sejbien ta' soluzzjoni ġusta[30]. Din id-dispożizzjoni tista' tiġi ċċarata sabiex tippermetti lill-istituzzjonijiet sabiex jitolbu lill-applikant biex jispeċifika jew jiffoka iktar it-talba jew li jaċċetta intervall realistiku ta' żmien għat-trattament tagħha. Barra minn hekk, it-talbiet li espliċitament huma intiżi sabiex jostakolaw servizz fl-operat normali tiegħu jistgħu jiġu kkunsidrati bħala mhux xierqa u b'hekk jiġu rrifjutati. Dawn il-kunsiderazzjonijiet jistgħu jkunu partikolarment relevanti fir-rigward ta' l-effettività tat-twettiq tas-setgħat ta' infurzar tal-Kummissjoni. Is-Sitt Mistoqsija: Fid-dawl ta' l-esperjenza miksuba sal-lum, huwa possibbli li jsiru dispożizzjonijiet speċifiċi għat-trattament ta' talbiet, li b'mod ċar ikunu eċċessivi jew mhux xierqa, partikolarment fir-rigward ta' l-intervalli ta' żmien? | IVA | LE | L-ebda opinjoni | Spjegazzjoni u kummenti | 7.3.2. Il-kunċett ta' "dokumenti miżmuma mill-istituzzjoni" Id-definizzjoni attwali ta' "dokument miżmum mill-istituzzjoni" tirriżulta mill-konnessjoni bejn id-definizzjoni ta' "dokument" fl-Artikolu 3(a) tar-Regolament u l-iskop kif iddefinit fl-Artikolu 2(3)[31]. L-amalgamazzjoni taż-żewġ definizzjonijiet tista' tiċċara l-kunċett ta' "dokument miżmum mill-istituzzjoni". Żewġ aspetti jeħtieġu kjarifika partikolari: - ir-relazzjoni bejn id-definizzjoni ta' "dokument miżmum mill-istituzzjoni" u r-regoli tal-ġestjoni ta' dokument ta' l-istituzzjoni, b'mod iktar speċifiku r-regoli dwar ir-reġistrazzjoni; - l-istatus ta' l-informazzjoni miżmuma f' databases ; billi ammont dejjem jikber ta' informazzjoni tinżamm f' databases elettroniċi, ir-Regolament jista' jiddefinixxi kif il-kontenut tad- databases japplika fil-kunċett ta' "dokument". id- databases jistgħu jiġu kkunsidrati bħala librerija elettronika; settijiet speċifiċi u limitati ta' informazzjoni li jistgħu jiġu estratti minn database permezz ta' proċess ta' operazzjoni normali bl-użu ta' strumenti ta' tiftix jiġu kkunsidrati bħala "dokumenti" fit-tifsira tar-Regolament. Is-Seba' Mistoqsija: Fir-rigward tal-kontenut tad-databases, il-kunċett ta' "dokument" għandu jkopri settijiet ta' informazzjoni li jistgħu jiġu estratti permezz ta' strumenti eżisitenti ta' tiftix? | IVA | LE | L-ebda opinjoni | Spjegazzjoni u kummenti | 7.3.3. L-aċċessibilità tad-dokumenti u l-effett taż-żmien Fir-Regolament ma teżisti l-ebda indikazzjoni dwar l-effett taż-żmien fuq l-applikazzjoni ta' l-eċċezzjonijiet. Indikazzjoni ċara dwar l-effett taż-żmien, partikolarment b'rabta ma' ċerti eċċezzjonijiet (eż. spezzjonijiet, investigazzjonijiet u verifika, proċedimenti tal-qorti, deċiżjonijiet pendenti dwar oqsma mhux leġiżlattivi) tagħmilha possibbli li l-interessi tat-trasparenza jiġu rrikonċiljati ma' dawk ta' l-amministrazzjoni tajba billi jiġu evitati piżijiet mhux meħtieġa fuq l-istituzzjonijiet. Ir-Regolament jista' jindika ċirkostanzi: - li qabilhom, kategoriji speċifiċi ta' dokumenti huma manifestament koperti minn eċċezzjonijiet, u li jwasslu sabiex, skond ir-Regolament, isiru operattivi l-mezzi għall-iżgurar tal-konsistenza mal-prinċipji li l-leġiżlatur Komunitarju jistabbilixxi f'regoli speċifiċi ta' l-aċċess fi bnadi oħra, u li dejjem ikunu soġġetti għall-eżami ta' l-interess prijoritarju tal-pubbliku skond ir-Regolament; - li fis-segwitu tagħhom id-dokumenti jsiru pubbliċi. It-Tmien Mistoqsija: Ir-Regolament għandu jindika ċ-ċirkostanzi li qabilhom jew warajhom ma jkunux japplikaw eċċezzjonijiet? | IVA | LE | L-ebda opinjoni | Spjegazzjoni u kummenti | 8. KUMMENTI FINALI Jekk jogħġbok indika kwalunkwe kumment ieħor li tixtieq tagħmel fir-rigward tar-regoli dwar l-aċċess tal-pubbliku għal dokumenti miżmuma mill-Parlament Ewropew, mill-Kunsill u mill-Kummissjoni | ANNESS Statistika dwar it-talbiet ta' l-aċċess itrattati mill-istituzzjonijiet Il-Kunsill | 2394 | 2830 | 2160 | 2100 | 2224 | Il-Kummissjoni | 991 | 1523 | 2600 | 3173 | 6712 | Talbiet ta' konferma | Il-Parlament | 1 | 1 | 1 | 10 | (3) | Il-Kunsill | 43 | 45 | 35 | 51 | 40 | Il-Kummissjoni | 96 | 143 | 162 | 167 | 112 | Noti: 1. din il-figura għal talbiet iizjali ttrattati mill-Parlament fl-2002 tinkluditalbiet ta' aċċess għal dokumenti ppubblikati. 2. il-figuri għall-2006 huma stimi. 3. il-figuri dwar il-Parlament Ewropew għadhom m'humiex disponibbli. [1] ĠU L 145 tal-31.5.2001, paġna 43. [2] dawn ir-rapporti huma disponibbli fuq il-websjats li ġejjin: Il-Parlament: http://www.europarl.europa.eu/register/pdf/FINAL_605496_1_EN.pdf Il-Kunsill: http://www.consilium.europa.eu/cms3_fo/showPage.asp?id=305&lang=EN&mode=g Il-Kummissjoni: http://ec.europa.eu/transparency/access_documents/index_en.htm [3] KUMM(2004) 45 Ir-Rapport mill-Kummissjoni dwar l-implimentazzjoni tal-prinċipji fir-Regolament KE Nru 1049/2001 rigward l-aċċess pubbliku għal dokumenti tal-Parlament Ewropew, tal-Kunsill u tal-Kummissjoni. [4] Il-Konvenzjoni dwar l-Aċċess għall-Informazzjoni, il-Parteċipazzjoni pubblika fit-Teħid tad-Deċiżjonijiet u l-Aċċess għall-Ġustizzja fi Kwistjonijiet Ambjentali, magħmul f'Aarhus, fil-25 ta' Ġunju 1998.ir-Regolament (KE) Nru 1367/2006 tal-Parlament Ewropew u tal-Kunsill tas-6 ta' Settembru 2006 dwar l-applikazzjoni tad-dispożizzjonijiet tal-Konvenzjoni ta' Aarhus għal istituzzjonijiet u entitajiet Komunitarji, (ĠU L 264 tal-25.9.2006, paġna 13). [5] Il-minuti tal-laqgħa tal-Kummissjoni Nru 1721 tad-9 ta' Novembru 2005, punt 6; ara wkoll id-dokumenti SEG(2005) 1300 u SEG(2005) 1301. [6] P6_A(2006) 052. [7] In-numru ta' talbiet ta' konferma mressqa quddiem il-Parlament żdied minn 1 għal 10 bejn l-2004 u l-2005. [8] 13% tat-talbiet ittrattati mill-Kummissjoni jikkonċernaw il-politika tal-kompetizzjoni u huma marbuta l-iktar ma' każijiet ta' għajnuna mill-Istat. [9] Ir-Regolament (KE) Nru 54/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwi fir-rigward ta' l-ipproċessar ta' data personali mill-istituzzjonijiet u l-entitajiet Komunitarji u dwar il-moviment ħieles ta' din it-tip ta' data , (ĠU L 8 tat-12.1.2001). [10] "L-Aċċess tal-Pubbliku għal Dokumenti u l-Protezzjoni tad- Data ", Serje ta' Karti ta' Sfond, Lulju 2005, Nru 1. [11] Il-Każ T-194/04, Il-Bavarian Lager Company Ltd. kontra l-Kummissjoni; Il-Każ T-170/03, BAT kontra l-Kummissjoni; Il-Każ T-161/04, Valero Jordana kontra l-Kummissjoni. [12] Il-Każi T-121/05 u T-166/05, Borax Europe Ltd. kontra l-Kummissjoni. [13] Is-sentenza tal-Qorti tal-Prima Istanza tas-26 ta' April 2005, il-każi konġunti T-110/03, T-150/03 u T-405/03, J.M. Sisón kontra l-Kunsill , ikkonfermat mis-sentenza tal-Qorti tal-Ġustizzja ta' l-1 ta' Frar 2007, il-każ C-266/05 P; Ordni tal-orti tal-Prima Istanza tal-15 ta' Ġunju 2005, il-każ T-98/04, Società imballaggi metallici Salerno Srl (SIMSA) kontra l-Kummissjoni . [14] Is-sentenza tal-Qorti tal-Prima Istanza tas-6 ta' Lulju 2006, il-każi konġunti T-391/03 u T-70/04, Franchet and Byk kontra l-Kummissjoni , fil-paragrafu 82. [15] l-istess sentenza, f'paragrafi 136-139. [16] Is-sentenza tal-Qorti tal-Prima Istanza tat-13 ta' April 2005, il-każ T-2/03, Verein für Konsumenteninformation kontra l-Kummissjoni . [17] idem [18] Is-sentenza tat-23 ta' Novembru 2004, il-każ T-84/03, Maurizio Turco kontra l-Kunsill . [19] Il-każ T-191/99, David Petrie a.o. kontra l-Kummissjoni. [20] Każi konġunti T-391/03 u T-70/04, Franchet and Byk kontra l-Kummissjoni . [21] Is-sentenza tal-Qorti tal-Prima Istanza tat-30 ta' Novembru 2004, il-każ T-168/02, Internationaler Tierschutz-Fonds GmbH kontra l-Kummissjoni ara wkoll is-sentenzi tal-qorti tal-Prima Istanza fil-każi T-76/02, Mara Messina kontra l-Kummissjoni u T-87/03, Scippacercola kontra l-Kummissjoni . [22] Is-sentenzi tal-5 ta' April 2005 fil-każ T-376/03, Hendrickx kontra l-Kunsill ta' l-14 ta' Lulju 2005 fil-każ T-371/03, Le Voci kontra l-Kunsill . [23] ara l-Artikolu 19 tar-Regolament (KE) Nru 384/96, l-Artikolu 29 tar-Regolament (KE) Nru 2026/97 u l-Artikolu 9 tar-Regolament (KE) Nru 3285/94. [24] Il- każ T-353/94, Postbank v Kummissjoni , (1996) ECR II-921, paragrafu 87. [25] ĠU L 264 tat-25.9.2006, p. 13. [26] Ir-Regolament 1367/2006, l-Artikolu 4. [27] Id-Direttiva 2003/4. [28] ara l-każi pendenti msemmija fin-noti tal-qiegħ numru 11 u 12. [29] Il-każ T-198/03, Bank Austria Creditanstalt AG kontra l-Kummissjoni, partikolarment il-paragrafu 71. [30] L-Artikolu 6(3) tar-Regolament. [31] Art 2 (3) : Dan ir-Regolament għandhu japplika fuq kull dokument miżmum minn istituzzjoni, jiġifieri, dokumenti mfassla minnha jew mibgħuta lilha u fil-pussess tagħha, f'kull qasam ta' attività ta' l-Unjoni Ewropea.Art 3 (a): 'dokument' għandu jfisser kwalunkwe kontenut fi kwalunkwe mezz (miktub fuq il-karta jew miżmum f'sura elettronika jew bħala reġistrazzjoni ta' awdjo, viżiva jew awdjoviżiva) dwar kwistjoni marbuta ma' politika, attivitajiet u deċiżjonijiet li jaqgħu fi ħdan l-isfera ta' responsabbilità ta' l-istituzzjoni;